
RAPORT DE SPECIALITATE
privind modificarea și completarea contractului pentru activitatea de reparaţii şi întreţinere a străzilor, aleilor, trotuarelor, podurilor, pasajelor, pasarelelor din municipiul Timişoara precum şi a infrastructurii intrainstituţionale a municipalităţii nr. SC2017-10724/02.05.2017, atribuit către SC Drumuri Municipale Timişoara SA în temeiul art. 31 din Legea nr. 98/2016, aprobat prin Hotărârea Consiliului Local al Municipiului Timișoara nr. 104/31.03.2017


Având în vedere Referatul de aprobare a proiectului de hotărâre  nr. TMI2023- 011743/03.11.2023- a Primarului Municipiului Timişoara şi Proiectul de hotărâre privind modificarea contractului pentru activitatea de reparaţii şi întreţinere a străzilor, aleilor, trotuarelor, podurilor, pasajelor, pasarelelor din municipiul Timişoara precum şi a infrastructurii intrainstituţionale a municipalităţii, nr. SC2017-10724/02.05.2017, atribuit către SC Drumuri Municipale Timişoara SA în temeiul art. 31 din Legea nr. 98/2016, aprobat prin HCLMT nr. 104/31.03.2017, facem următoarele precizări:
Prin HCLMT nr. 104/31.03.2017 s-a aprobat atribuirea contractului pentru activitatea de reparaţii şi întreţinere a străzilor, aleilor, trotuarelor, podurilor, pasajelor, pasarelelor din municipiul Timişoara precum şi a infrastructurii intrainstituţionale a municipalităţii, către Societatea Drumuri Municipale Timişoara S.A., în temeiul art. 31 din Legea nr. 98/2016.
Prin aceeaşi hotărâre mai sus amintită s-au aprobat: 
· Caietul de sarcini pentru activitatea de reparații și întreținere a străzilor, aleilor, trotuarelor, podurilor, pasajelor, pasarelelor din municipiul Timișoara precum şi a infrastructurii intrainstituţionale a municipalităţii; 
· preţurile; 
· contractul pentru activitatea de reparații și întreținere a străzilor, aleilor, trotuarelor, podurilor, pasajelor, pasarelelor din municipiul Timișoara precum şi a infrastructurii intrainstituţionale a municipalităţii.


Cota de profit si cheltuielile indirecte au fost aprobate prin Hotărârea Consiliului Local al Municipiului Timişoara nr. 142/24.04.2017.

În vederea ducerii la îndeplinire a  hotărârii de atribuire a contractului mai sus menționat, Municipiul Timișoara - în calitate de beneficiar, a încheiat  contractul nr. SC2017-10724/02.05.2017 cu Societatea Drumuri Municipale Timişoara SA - în calitate de executant.

Conform O.G. nr. 43/1997 privind regimul drumurilor, administrarea drumurilor de interes local se asigură de către consiliile locale pe raza  administrativ-teritorială a acestora. Totodată, sectoarele de drumuri naționale și sectoarele de drumuri judeţene, situate în intravilanul localităţilor urbane, inclusiv lucrările de artă, amenajările şi accesoriile aferente, sunt în administrarea consiliilor locale respective.

Articolul 128, alin. (1) din O.U.G. nr. 195/2002 privind circulaţia pe drumurile publice, prevede că autorităţile administraţiei publice locale au următoarele atribuţii:

    a) iau măsuri pentru menţinerea permanentă în stare tehnică bună a drumurilor pe care le administrează, precum şi pentru iluminarea corespunzătoare a acestora, conform legii;

    b) iau măsuri pentru instalarea, aplicarea şi întreţinerea mijloacelor de semnalizare rutieră şi a echipamentelor destinate siguranţei circulaţiei, conform standardelor în vigoare, ţinând evidenţa acestora;

    c) întocmesc şi actualizează planurile de organizare a circulaţiei pentru localităţile urbane şi iau măsuri pentru realizarea lucrărilor ce se impun în vederea asigurării fluentei şi siguranţei traficului, precum şi a reducerii nivelurilor de emisii poluante, cu avizul poliţiei rutiere;

    d) stabilesc reglementari referitoare la regimul de acces şi circulaţie, staţionare şi parcare pentru diferite categorii de vehicule, cu avizul poliţiei rutiere;

    e) iau măsuri pentru amenajarea de trotuare şi drumuri laterale pentru circulaţia pietonilor, vehiculelor cu tracţiune animala, a tractoarelor, de piste pentru biciclete, precum şi de benzi destinate exclusiv transportului public de persoane pe drumurile pe care le administrează, cu avizul poliţiei rutiere;

    f) înregistrează şi ţin evidenţa vehiculelor nesupuse înmatriculării;

    g) iau măsuri pentru ridicarea şi depozitarea, în spaţii special amenajate, a autovehiculelor, remorcilor, caroseriilor sau subansamblurilor acestora, devenite improprii din punct de vedere tehnic pentru a circula pe drumurile publice, abandonate sau părăsite pe domeniul public;

    h) iau măsuri pentru asigurarea spaţiului şi depozitarii vehiculelor cu tracţiune animală, depistate circulând pe drumurile publice pe care le este interzis accesul;

    i) sprijină activităţile organizate de Ministerul Educaţiei, Cercetării, Tineretului şi Sportului şi de Ministerul Afacerilor Interne pentru educaţia rutieră a elevilor.
Contractul nr. SC2017-10724/02.05.2017 a fost atribuit către Societatea Drumuri Municipale Timișoara SA, în baza art. 31 din Legea nr. 98/2016 privind achiziţiile publice.
Societatea Drumuri Municipale Timişoara SA a fost înfiinţată prin HCL Timisoara nr. 199/18.11.1997 privind reorganizarea Regiei Autonome DRUMURI MUNICIPALE, în societate pe acţiuni, având ca acţionar unic pe Consiliul Local al Municipiului Timisoara. Prin această hotărâre s-a aprobat şi statutul societăţii,  precum şi capitalul social.

Potrivit legislaţiei în vigoare cu privire la achiziţiile publice, Societatea Drumuri Municipale Timişoara SA este autoritate contractantă, având obligaţia de a respecta procedura prevăzută de legislaţia în  vigoare.

Contractul SC2017-10724/02.05.2017 s-a încheiat pe o durată de 4 ani de zile, așa cum rezultă din cap. 5, art. 5.1 din contract, începând cu data semnării, cu posibilitatea de prelungire pe perioade succesive, egale cu 4 ani, prin act adițional, cu aprobarea expresă a Consiliului Local al Municipiului Timișoara.

Dispozițiile aceluiași cap. 5 - Durata contractului, stipulează la pct. 5.3 faptul că părțile au dreptul de a conveni modificarea clauzelor contractului prin act adițional, în situația în care executantul se confruntă cu alte situații decât cele stipulate în contract.
Prin HCLMT nr. 585/26.11.2019, s-a aprobat modificarea și completarea Contractului nr. SC2017-10724/02.05.2017 încheiat cu Societatea Drumuri Municipale Timişoara SA pentru activitatea de reparații și întreținere a străzilor, aleilor, trotuarelor, podurilor, pasajelor, pasarelelor din municipiul Timişoara precum şi a infrastructurii intrainstituţionale a municipalităţii, după cum urmează: 
a) modificarea și completarea art. 11, punctul 11.1, alin. 1 din contract, care va avea următorul conținut: „Executantul are obligața de a executa și finaliza lucrările precum și de a remedia viiciile ascunse, în mod direct, cu atenția și promptitudinea cuvenită, în concordanță cu obligațiile asumate prin contract, inclusiv de a proiecta, în limitele prevăzute de prezentul contract, putând lucra cu subantreprenori însă fără a depăși un procent de maxim 30% din valoarea totală anuală a contractului”. 
b) prelungirea duratei contractului, pe o perioadă egală cu perioada inițială, respectiv cu 4 (patru) ani de zile, cu începere de la data de 02.05.2021 și până în data de 01.05.2025.
Cap. 4. – Prețul contractului, art. 4.2., alin. (2) din Contractul nr. SC2017-10724/02.05.2017 prevede : ”Revizuirea preţurilor unitare la principalele materiale se va efectua anual, după finalizarea procedurilor de achiziţii inițiate de către executant, şi vor fi supuse aprobării Consiliului Local al Municipiului Timişoara. Preţurile rezultate ca urmare a modificărilor legislative (majorarea salarului minim pe economie, taxe şi impozite datorate bugetului de stat şi bugetele speciale, etc) se vor aproba de către beneficiar şi se vor pune în aplicare odată cu intrarea în vigoare a acestor modificări.”
Prin adresa cu nr. 9246/26.10.2023, înregistrată la Primăria Municipiului Timișoara cu nr. MTM2023-022807/26.10.2023 , Societatea Drumuri Municipale Timişoara S.A., înaintează Devizul ofertă actualizat și  solicită aprobarea actualizării tarifelor, pentru lucrările care fac obiectul contractului nr.  SC2017-10724/02.05.2017, și încheierea unui act adiţional, ca urmare a finalizării procedurilor de achiziţie publică ale principalelor materiale.
Având în vedere prevederile contractuale mai sus menționate, se impune revizuirea prețurilor la principalele materiale și supunerea spre aprobarea acestora de către Consiliul Local al Municipiului Timișoara.
Totodată, având însă în vedere următoarele:

· art. 20.1 din Contractul nr. SC2017-10724/02.05.2017, care prevedea ca revizuirea  prețurilor unitare ale principalelor materiale să se facă anual, după finalizarea procedurilor de achiziții, a fost modificat prin art.1 din Actul Adițional nr. 18/05.05.2022; iar
· art. 1 din Actul Adițional nr. 18/05.05.2022 :” Articolul 20 – Ajustarea prețului contractului – se va modifica, după cum urmează: 20.1. În considerarea prevederilor art. 1, alin. (1) din O.U.G. nr. 47/2022, pentru ajustarea prețului contractului de achiziție publică de lucrări, de la data intrării în vigoare a ordonanței și până la finalizarea procedurilor de achiziție publică inițiate de executant, dar nu mai mult de 31.12.2022, finanțat integral sau parțial  din fonduri publice, se utilizează următoarea formulă [...]” și-a încetat aplicabilitatea la data de 30.12.2022. 
La data de 30.12.2022 a intrat în vigoare Actul Adițional nr. 19/30.12.2022 , care prin art. 2 prevedea ca lucrările executate, de către SC Drumuri Municipale SA, să se deconteze conform Devizului ofertă aprobat prin H.C.L.M.T. nr. 575/24.11.2022, deviz ce a fost actualizat cu prețurile rezultate în urma finalizării, în anul 2022, a  procedurilor de achiziție publică inițiate de executant;  

Se impune modificarea art. 20.1 din  Contractul nr. SC2017-10724/02.05.2017 și revenirea la forma inițială a acestuia , astfel cum a fost aprobat prin HCLMT  nr. 104/31.03.2017, după cum urmează: ”20.1. Revizuirea prețurilor unitare la principalele materiale se va efectua anual, după finalizarea procedurilor de achiziții,și vor fi supuse aprobării Consiliului Local al Municipiului Timișoara. Prețurile rezultate ca urmare a modificărilor legislative (majorarea salariului minim pe economie, taxe și impozite datorate bugetului de stat și bugetele speciale, etc.) se vor aproba de către beneficiar și se vor pune în aplicare odată cu intrarea în vigoare a acestor modificări.”

Astfel, având în vedere cele mai sus menţionate, supunem dezbaterii și aprobării Consiliului Local Proiectul de hotărâre privind modificarea și completarea contractului pentru activitatea de reparaţii şi întreţinere a străzilor, aleilor, trotuarelor, podurilor, pasajelor, pasarelelor din municipiul Timişoara precum şi a infrastructurii intrainstituţionale a municipalităţii nr. SC2017-10724/02.05.2017, atribuit către SC Drumuri Municipale Timişoara SA în temeiul art. 31 din Legea nr. 98/2016, aprobat prin Hotărârea Consiliului Local al Municipiului Timișoara nr. 104/31.03.2017.

